DA Den Europæiske Unions Tidende C 272/28

Sag anlagt den 24. juli 2008 — BASF Plant Science m.fl. mod Kommissionen

(Sag T-293/08)

(2008/C 272/55)

Processprog: engelsk

Parter

Sagsøger: BASF Plant Science GmbH (Ludwigshafen, Tyskland), Plant Science Sweden AB (Svalöv, Sverige), Amylogene HB (Svalöv, Sverige) og BASF Plant Science Holding GmbH (Ludwigshafen, Tyskland) (ved lawyers D. Waelbroeck og U. Zinsmeister, og solicitor D. Slater)

Sagsøgt: Kommissionen for De Europæiske Fællesskaber

Sagsøgernes påstande

— Det fastslås, at begæringen antages til realitetsbehandling, og der gives sagsøgerne medhold.

— Det fastslås, at Kommissionen har forsømt at opfylde sine forpligtelser i henhold til artikel 18 i direktiv 2001/18/EF af 12. marts 2001 og artikel 5 i Rådets afgørelse 1999/468/EF af 28. juni 1999 ved ikke at træffe de nødvendige foranstaltninger i henhold til disse bestemmelser og ved ikke at vedtage Amflora-beslutningen.

— Annullation af Kommissionens beslutning af 14. maj 2008, hvori Den Europæiske Fødevaresikkerhedsautoritet (EFSA) bemyndiges til at udfærdige »en samlet vurdering af markørgener for antibiotikaresistens (ARM), der anvendes som markørgener i genetisk modificerede planter«, samt suspension af proceduren for vedtagelsen af Amflora-beslutningen, der ved skrivelse af 19. maj 2008 blev meddelt sagsøgerne.

— De begærede foranstaltninger om bevisoptagelse tages til følge.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har gjort gældende, at Kommissionen ved ikke at vedtage en beslutning efter anmodning om godkendelse til markedsføring af en genetisk modificeret kartoffel (»Amflora-kartoffel«) til industriel brug i henhold til direktiv 2001/18/EF (1) har tilsidesat sine forpligtelser i henhold til artikel 18, stk. 1, i nævnte direktiv samt artikel 5, stk. 6, i Rådets afgørelse 1999/468/EF (»komitologi-afgørelsen«) (2), og herved har udvist en retsstridig passivitet i henhold til artikel 232 EF.

Sagsøgerne har gjort gældende, at Kommissionens pligt til at vedtage en sådan beslutning inden for den periode, der er fastsat i direktiv 2001/18/EF, yderligere bekræftes af en række omstændigheder, nemlig a) behovet for at bevare den institutionelle ligevægt, b) yderligere prøvelse af hjemmelsgrundlaget for Kommissionens anmodning og c) almindelige fællesskabsretlige principper.

Sagsøgerne har imidlertid i tilfælde af, at Retten finder, at Kommissionens brev af 19. maj 2008 udgør en fastlæggelse af Kommissionens holdning, og at sagsøgernes passivitetssøgsmål derfor ikke kan antages til realitetsbehandling, subsidiært gjort gældende, at Retten skal annullere Kommissionens beslutning af 14. maj 2008, hvori EFSA bemyndiges til at udfærdige en samlet vurdering og proceduren suspenderes under afventning af den femte videnskabelige vurdering, hvilket førte til vedtagelsen af den anfægtede beslutning.

Sagsøgerne har påstået, at Kommissionen ved at vedtage den anfægtede beslutning og således yderligere udskyde vedtagelsen af Amflora-beslutningen har tilsidesat artikel 18, stk. 1, i direktiv 2001/18 og artikel 5, stk. 6, nr. 3, i komitologi-afgørelsen, som fastsatte et krav om vedtagelse af Amflora-beslutningen inden for 120 dage regnet fra fællesskabsprocedurens indledning, samt har tilsidesat grundlæggende fællesskabsretlige principper om proportionalitet, retsplejehensyn, retssikkerhed og ligebehandling.

(1) Europa-Parlamentets og Rådets direktiv 2001/18/EF af 12.3.2001 om udsætning i miljøet af genetisk modificerede organismer og om ophævelse af Rådets direktiv 90/220/EØF (EFT L 106, s. 1).

(2) Rådets afgørelse 1999/468/EF af 28.6.1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT C 184, s. 23).